Okresná prokuratúra Trenčín 
Bernolákova 2, 912 50 Trenčín 1

Sp. zn. : 2 Pv 680/12/3309	Trenčín, 7.9.2012
EEČ : 2-28-134-2012

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno e Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Trenčín
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	trvalé bydlisko: XXXXX
že vykonal neoprávnený odber zemného plynu na odbernom mieste č. XXXXX, a to tým spôsobom, že od  22.02.2012 do 10.07.2012 odoberal zemný plyn bez platnej zmluvy o dodávke zemného plynu  po tom, čo bola spol. XXXXX mu vypovedaná zmluva o dodávke plynu za neuhradenie predchádzajúcich faktúr, ktorú výpoveď prevzal  dňa  15.02.2012 a takto neoprávnene odobraný  zemný plyn  2.860,947 kWh  použil pre svoju potrebu, kde tento skutkový stav bol zistený dňa 10.07.2012 pracovníkmi spol. XXXXX pri demontáži plynomeru č. XXXXX na odbernom mieste  č. XXXXX v obci XXXXX, čím spol.  XXXXX spôsobil celkovú škodu vo výške  224,88  €.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
 Uznesením povereného príslušníka PZ, Obvodné oddelenie Ilava  , sp.zn. ORP-1093/IL-TN-2012  zo dňa 30.07.2012 bolo  XXXXX podľa § 206 odsek 1 Trestného poriadku  vznesené obvinenie pre prečin krádeže  podľa § 212 odsek 2 písmeno e) Trestného zákona na  skutkovom základe že vykonal neoprávnený odber zemného plynu na odbernom mieste č. XXXXX v obci XXXXX, a to tým spôsobom, že od  22.02.2012 do 10.07.2012 odoberal zemný plyn bez platnej zmluvy o dodávke zemného plynu  po tom, čo bola spol. SXXXXX mu vypovedaná zmluva o dodávke plynu za neuhradenie predchádzajúcich faktúr, ktorú výpoveď prevzal  dňa  15.02.2012 a takto neoprávnene odobraný  zemný plyn  2.860,947 kWh  použil pre svoju potrebu, kde tento skutkový stav bol zistený dňa 10.07.2012 pracovníkmi spol. XXXXX pri demontáži plynomeru č. XXXXX na odbernom mieste  č. XXXXX v obci XXXXX, čím XXXXX spôsobil celkovú škodu vo výške  224,88  €.

Preskúmaním vyšetrovacieho spisu  som zistila, že obvinený  spĺňa zákonné podmienky na postup podľa § 216 odsek 1 Trestného poriadku o podmienečnom zastavení trestného stíhania, nakoľko sa priznal  k spáchaniu trestného činu  a súhlasí s podmienečným zastavením trestného stíhania. 

K veci bol  vypočutý splnomocnený zástupca poškodenej spoločnosti XXXXX  , ktorý  dňa 17.08.2012 k veci uviedol, že od obvineného žiada uhradiť škodu vo výške 224,88 Eur.

Obvinený XXXXX  predložil do vyšetrovacieho spisu poštový poukaz zo dňa 16.08.2012, z ktorého vyplýva ,že obvinený  na účet poškodenej spoločnosti uhradil sumu 224,88 Eur. 

Dňa 24.08.2012 XXXXX, zástupca poškodenej spoločnosti vyšetrovateľovi PZ zaslal správu ,v ktorej potvrdil ,že škoda vo výške 224,88 Eur bola poškodenej spoločnosti uhradená v plnej výške, pripísaním na jej účet ,čím od obvineného nepožadujú žiadnu náhradu škody.

Obvinený XXXXX  nebol doposiaľ súdne trestaný, ani priestupkovo riešený. Z miesta bydliska nie je bližšie hodnotený.

 	 Podľa § 216 odsek 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného  po  vznesení   obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak

a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
 
b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a 

c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

 	Podľa § 216 odsek 2 Trestného poriadku v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.

 	Vzhľadom na to, že v tomto prípade boli splnené všetky zákonné podmienky podmienečného zastavenia trestného stíhania rozhodla som tak, ako je uvedené vo výrokovej časti tohto uznesenia.

 Obvinený  sa poučuje, že podľa § 217 odsek 1 Trestného poriadku, ak by v priebehu skúšobnej doby  viedol riadny život, t. zn., by sa nedopustil prečinu príp.  zločinu, alebo aj priestupku obdobného charakteru a uhradil spôsobenú škodu, prokurátor rozhodne tak, že sa osvedčil.

Inak rozhodne,  a to aj počas skúšobnej doby, že sa v trestnom stíhaní pokračuje. O osvedčení sa v skúšobnej dobe, alebo o pokračovaní v trestnom konaní vydá uznesenie. 

Poučenie: Proti tomuto rozhodnutiu je prípustná sťažnosť, ktorú je možné podať na tunajšej   prokuratúre do 3 dní od jeho doručenia. Sťažnosť má odkladný účinok.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Petronela Prokešová
prokurátorka